text: Dyre liebhaver-biler stjålet i Skrydstrup i nat
  09 januar 2017 kl. 06.18
  En Porsche 911 fra 1976 og en BMW M6 er natten til mandag stjålet ved et indbrud i et værksted i Skrydstrup.
  De to meget kostbare biler blev kørt bort fra værksedet i Skrydstrup efter, at tyve var brudt ind ved 03-tiden i nat. Der er tale om en uindregistreret cremefarvet Porsche 911 fra 1976 og en noget nyere sort BMW M6.
  Den sorte BMW blev hurtigt fundet efterladt nær værkstedet.
  - BMW'en  var på værksted på grund af motorproblemer, så derfor kunne tyvene ikke køre ret langt i den - men Porschen er væk, så vi hører gerne fra folk, der har set en cremefarvet Porsche i området, siger vagtchef Ole Aamann, Syd- og Sønderjyllands Politi, mandag morgen til TV SYD.
  På de forskellige bilsider er flere Porsche 911 fra 1976 til salg til priser svingende fra 300.000 kroner og op over en halv million.
  Fra værksted i Skrydstrup er der i nat stjålet 1 cremefarvet Porche 911 og 1 sort BMW M6. Har du oplysninger i sagen, så ring 114 #politidk
  
  
  